Germaniya taraqqiyot banki ishtirokida “Kichik va o‘rta biznesni moliyaviy qo‘llab-quvvatlash” loyihasini amalga oshirish chora-tadbirlari to‘g‘risida

O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasiga muvofiq, shuningdek, iqtisodiyotning barcha sohalari, shu jumladan qishloq xo‘jaligi yo‘nalishidagi tadbirkorlik subyektlarini qo‘llab-quvvatlash hamda Germaniya taraqqiyot banki (keyingi o‘rinlarda — KfW) bilan hamkorlikni yanada kengaytirish maqsadida:
 1. Quyidagilar:
 a) O‘zbekiston Respublikasi va Germaniya Federativ Respublikasi o‘rtasida tuzilgan moliyaviy hamkorlik kelishuviga asosan KfW tomonidan O‘zbekiston Respublikasida “Kichik va o‘rta biznesni moliyaviy qo‘llab-quvvatlash” loyihasini (keyingi o‘rinlarda — Loyiha) moliyalashtirish uchun yillik 2 foizli stavkada, 10 yillik imtiyozli davrni o‘z ichiga olgan holda 30 yil muddatga kredit ajratish bo‘yicha qarz va grant bitimlari imzolanganligi;
 b) Loyihaning umumiy qiymati 29,8 mln yevro bo‘lib, shundan:
 26,8 mln yevro KfWning kreditini tashkil etishi;
 3,0 mln yevro Loyihani amalga oshirish bilan bog‘liq konsultatsiya xizmatlari uchun KfW grantini tashkil etishi belgilanganligi;
 v) Loyihani amalga oshirish muddati 4 yil (2021 — 2024-yillar) etib belgilanganligi ma’lumot uchun qabul qilinsin.
 2. Belgilansinki:
 Loyiha Qoraqalpog‘iston Respublikasi va barcha viloyatlarda amalga oshiriladi;
 Qishloq xo‘jaligi vazirligi Loyihaning o‘z vaqtida va to‘liq amalga oshirilishi, uni muvofiqlashtirish va boshqarish, shuningdek, Loyihani amalga oshirish jarayonida monitoring va hisobotni yuritish uchun mas’ul ijro etuvchi organ hisoblanadi;
 Loyiha doirasida ishtirok etuvchi moliyaviy tashkilotlarga subsidiar qarz mablag‘lari O‘zbekiston Respublikasi valyutasida va yevroda taqdim etiladi. Chet el valyutasining milliy valyutaga nisbatan kursi o‘zgarishi natijasida yuzaga keladigan moliyaviy yo‘qotishlar O‘zbekiston Respublikasining respublika budjeti hisobidan qoplanadi.
 3. Quyidagilar:
 “Kichik va o‘rta biznesni moliyaviy qo‘llab-quvvatlash” loyihasining asosiy ko‘rsatkichlari va mablag‘lardan foydalanish jadvali 1-ilovaga muvofiq;
 “Kichik va o‘rta biznesni moliyaviy qo‘llab-quvvatlash” loyihasi doirasida KfW kreditini va uning foiz to‘lovlarini to‘lashning prognoz jadvali 2-ilovaga muvofiq;
 Germaniya taraqqiyot banki ishtirokidagi “Kichik va o‘rta biznesni moliyaviy qo‘llab-quvvatlash” loyihasini amalga oshirish yuzasidan “Yo‘l xaritasi” 3-ilovaga muvofiq tasdiqlansin.
 4. Qishloq xo‘jaligi vazirligi Investitsiyalar va tashqi savdo vazirligi, Moliya vazirligi va Markaziy bank bilan birgalikda KfW bilan kelishgan holda bir oy muddatda Loyiha doirasida ishtirok etuvchi moliyaviy tashkilotlarni tanlab olish mezonlarini va beriladigan kreditni moliyalashning muddatlari va shartlari (valyuta xatarini hisobga olgan holda), subloyihalarni tanlash va ularni baholash mezonlarini belgilagan holda KfW kreditidan foydalanish tartibi to‘g‘risidagi nizomni ishlab chiqsin hamda tasdiqlasin.
 5. Moliya vazirligi KfW qarz mablag‘larini Loyihada ishtirok etuvchi moliyaviy tashkilotlarga:
 O‘zbekiston Respublikasi valyutasida qayta kreditlashda Markaziy bankning asosiy stavkasidan kam bo‘lmagan stavkada;
 yevroda qayta kreditlashda jalb qilinayotgan kredit stavkasining 25 foizidan oshmaydigan miqdorda O‘zbekiston Respublikasi marjasi bilan taqdim etsin.
 6. Qishloq xo‘jaligi vaziri, Qoraqalpog‘iston Respublikasi Vazirlar Kengashi Raisi va viloyatlar hokimlari zimmasiga Loyiha doirasidagi tadbirlarni samarali amalga oshirish uchun zarur shart-sharoitlarni ta’minlash, shuningdek, KfW va O‘zbekiston Respublikasi qonunchilik hujjatlari talablariga muvofiq hisobot hamda zarur hujjatlarni tayyorlash va taqdim etishni o‘z vaqtida tashkillashtirish yuzasidan shaxsiy javobgarlik yuklansin.
 7. Qishloq xo‘jaligi vazirligining KfW grant mablag‘lari hisobidan Loyiha doirasida moliyalashtiriladigan tadbirkorlik subyektlari loyihalarining samarali amalga oshirilishini doimiy o‘rganib borish, loyihalarni amalga oshiruvchi tadbirkorlik subyektlariga zarur maslahatlar (konsultatsiyalar) berish, ularning muammolarini bartaraf etishda amaliy yordam berish va boshqa doimiy monitoring olib borish ishlarini yo‘lga qo‘yish bilan bog‘liq vazifalarni bajarish uchun KfW tartib-taomillariga muvofiq tashkil etiladigan tanlovga ko‘ra shartnoma asosida yollanadigan konsultantlar tomonidan amalga oshirilishi to‘g‘risidagi taklifiga rozilik berilsin.
 8. Moliya vaziriga Qishloq xo‘jaligi vazirligi va loyihada ishtirok etuvchi moliyaviy tashkilotlar o‘rtasidagi qayta kreditlash bitimlarini va qishloq xo‘jaligi vaziriga O‘zbekiston Respublikasi nomidan KfW bilan qarz va grant bitimlariga asosan Loyihani amalga oshirish yuzasidan alohida bitimni imzolash vakolati berilsin. Bunda, zarur hollarda ushbu bitimlarga o‘zgartirish va qo‘shimchalar kiritishga ruxsat etiladi.
 9. Adliya vazirligi belgilangan tartibda O‘zbekiston Respublikasi va KfW o‘rtasidagi qarz va grant bitimlariga yuridik xulosalar bersin.
 10. Loyihada ishtirok etuvchi moliyaviy tashkilotlar zimmasiga kredit liniyasini boshqarish, KfW kreditining o‘z vaqtida o‘zlashtirilishi va maqsadli foydalanilishini ta’minlash, shuningdek, subloyihalarni amalga oshirish bo‘yicha hisobot va monitoringni yuritish vazifalari yuklansin.
 Qishloq xo‘jaligi vazirligi moliyalashtirilgan subloyihalar to‘g‘risida, shuningdek, ularning o‘z vaqtida va samarali amalga oshirilishi ustidan monitoring natijalari yuzasidan har chorak yakuni bo‘yicha Vazirlar Mahkamasi va Moliya vazirligiga hisobot kiritib borsin hamda o‘zining rasmiy veb-saytida muntazam e’lon qilib borsin.
 11. Mazkur qaror ijrosini samarali tashkil qilishga mas’ul va shaxsiy javobgar etib qishloq xo‘jaligi vaziri J.A. Xodjayev va moliya vaziri T.A. Ishmetov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazirning o‘rinbosarlari S.U. Umurzakov, J.A. Qo‘chqorov va Sh.M. G‘aniyev zimmasiga yuklansin.